Document ID: 32004D0023

Απόφαση της Επιτροπής
της 29ης Δεκεμβρίου 2003
για την έναρξη έρευνας βάσει του άρθρου 27 παράγραφος 2 του κανονισμού (EΚ) αριθ. 2501/2001 του Συμβουλίου σχετικά με την παραβίαση του δικαιώματος της συνδικαλιστικής ελευθερίας στη Λευκορωσία
(2004/23/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2501/2001 του Συμβουλίου, της 10ης Δεκεμβρίου 2001, για την εφαρμογή συστήματος γενικευμένων δασμολογικών προτιμήσεων κατά την περίοδο από την 1η Ιανουαρίου 2002 έως τις 31 Δεκεμβρίου 2004(1), όπως τροποποιήθηκε τελευταία από τον κανονισμό (ΕΚ) αριθ. 1683/2003 της Επιτροπής(2), και ιδίως το άρθρο 27 παράγραφος 2,
Εκτιμώντας τα ακόλουθα:
(1) Η Επιτροπή έχει λάβει πληροφορίες περί παραβιάσεων του δικαιώματος της συνδικαλιστικής ελευθερίας στη Λευκορωσία. Τις πληροφορίες αυτές τις διέθεσαν από κοινού η Διεθνής Συνομοσπονδία Ελεύθερων Συνδικαλιστικών Οργανώσεων (ΔΣΕΣΟ), η Ευρωπαϊκή Συνομοσπονδία Συνδικαλιστικών Οργανώσεων (ΕΣΣΟ) και η Παγκόσμια Συνομοσπονδία Εργασίας (ΠΣΟ).
(2) Στο άρθρο 26 παράγραφος 1 στοιχείο β) προβλέπεται την προσωρινή αναστολή των προτιμησιακών ρυθμίσεων σε περίπτωση "σοβαρής και συστηματικής παραβίασης της συνδικαλιστικής ελευθερίας, του δικαιώματος συλλογικής διαπραγμάτευσης ή της αρχής της μη διακριτικής μεταχείρισης όσον αφορά την απασχόληση και το επάγγελμα ή την εργασία των παιδιών, όπως ορίζονται στις αντίστοιχες συμβάσεις της ΔΟΕ".
(3) Η Επιτροπή εξέτασε τις υποβληθείσες πληροφορίες σχετικά με τις παραβιάσεις του συνδικαλιστικού δικαιώματος της Λευκορωσία. Οι παραβιάσεις αυτές αφορούν τους περιορισμούς του δικαιώματος των εργαζομένων και των εργοδοτών να ιδρύουν οργανώσεις της δικής τους επιλογής χωρίς την παρέμβαση των δημόσιων αρχών, την παρέμβαση των δημόσιων αρχών στις εκλογές των συνδικαλιστικών οργανώσεων, τον περιορισμό των δραστηριοτήτων των συνδικαλιστικών οργανώσεων και τον περιορισμό των δραστηριοτήτων των ηγετών των συνδικαλιστικών οργανώσεων, όπως ορίζονται στη σύμβαση αριθ. 87 της Διεθνούς Οργάνωσης Εργασίας περί της συνδικαλιστικής ελευθερίας και προστασίας του συνδικαλιστικού δικαιώματος, καθώς και τη σύμβαση αριθ. 98 της Διεθνούς Οργάνωσης Εργασίας επίσης περί του συνδικαλιστικού δικαιώματος και της συλλογικής διαπραγμάτευσης. Η Επιτροπή θεωρεί ότι υπάρχουν επαρκείς λόγοι για την πραγματοποίηση έρευνας.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής γενικευμένων προτιμήσεων,
ΑΠΟΦΑΣΙΖΕΙ:
Άρθρο μόνο
Η Επιτροπή θα ζητήσει την πραγματοποίηση έρευνας σχετικά με τις καταγγελίες περί παραβίασης του δικαιώματος της συνδικαλιστικής ελευθερίας στη Λευκορωσία.
Βρυξέλλες, 29 Δεκεμβρίου 2003.

Labels: 11
5
3
9
18